تعمیر حیات

**تعمیر حیات** اردو زبان کا ایک پندرہ روزہ رسالہ ہے جو 1963ء سے دار العلوم ندوۃ العلماء، لکھنؤ کے زیرِ اہتمام شائع ہو رہا ہے ۔ سید محمد الحسنی کی ادارت کے تحت قائم کیا گیا، اس وقت اس کی نگرانی شمس حق ندوی کر رہے ہیں۔  میگزین دو ہفتوں بعد ہر ماہ کی 10 اور 25 تاریخ کو شائع ہوتا ہے۔ یہ دار العلوم ندوۃ العلماء کی طرف سے مذہبی اور عالمی خدشات کو دور کرنے کے لیے ایک پلیٹ فارم کے طور پر کام کرتا ہے جس میں ہندوستانی معاشرے کی حرکیات پر خصوصی توجہ دی جاتی ہے نیز یہ دار العلوم ندوۃ العلماء کے خیالات، نظریات اور عقائد کی تشریح کرتا ہے۔  یہ *[[الندوہ]]* کا جانشین ہے جو شبلی نعمانی کے ذریعہ قائم کردہ دار العلوم ندوۃ العلماء کا پہلا جریدہ ہے۔ 
اس رسالے کی بنیاد محمد الحسنی کی ادارت میں رکھی گئی تھی اور فی الوقت اس کی ادارت کی ذمہ داریاں شمس الحق ندوی سنبھال رہے ہیں۔ یہ رسالہ ہر ماہ کی 10 اور 25 تاریخ کو باقاعدگی سے شائع ہوتا ہے۔ یہ دار العلوم ندوۃ العلماء کے ترجمان کے طور پر مذہبی اور عالمی مسائل پر اظہار خیال کرنے کے ساتھ ساتھ ہندوستانی معاشرے کی بدلتی ہوئی صورت حال پر خصوصی توجہ مرکوز کرتا ہے۔ تعمیر حیات دراصل ندوۃ العلماء کے افکار، نظریات، عقائد اور تعلیمی فلسفے کی تشریح و ترویج کا ایک اہم پلیٹ فارم ہے اور اسے شبلی نعمانی کے جاری کردہ ندوہ کے پہلے رسالے الندوہ کا جانشین تسلیم کیا جاتا ہے۔
## تاریخی جائزہ
تعمیر حیات کا پہلا شمارہ 10 نومبر 1963ء کو منظر عام پر آیا جس کے بانی مدیر محمد الحسنی اور معاون مدیر سعید الرحمن اعظمی ندوی تھے۔ مئی 1973ء میں ادارت کی ذمہ داریاں اسحاق جلیس ندوی کے سپرد ہوئیں جنھوں نے 12 جولائی 1979ء تک یہ فریضہ انجام دیا۔ نایاب حسن قاسمی جیسے ناقدین نے اسحاق جلیس ندوی کے دور کو اس رسالے کا سنہری دور قرار دیا ہے۔ 1979ء میں محمد الحسنی اور اسحاق جلیس ندوی کی وفات کے بعد عبد النور کو ان شخصیات کی یاد میں خصوصی شمارہ نکالنے کی ذمہ داری دی گئی جس میں شمس الحق ندوی اور محمود الازہر ندوی نے ان کی معاونت کی۔ تب سے اب تک شمس الحق ندوی مستقل مدیر کے طور پر کام کر رہے ہیں۔ اس رسالے کو ابو الحسن علی حسنی ندوی جیسی عبقری شخصیت کی سرپرستی بھی حاصل رہی ہے۔ اب تک یہ رسالہ عبد السلام قدوائی ندوی، محمد الحسنی، واضح رشید حسنی ندوی اور رابع حسنی ندوی جیسی مقتدر شخصیات پر خصوصی نمبر شائع کر چکا ہے۔
### مقاصد اور نظریات
اس رسالے کے بانی محمد الحسنی نے اس کے مقاصد کی وضاحت کرتے ہوئے لکھا تھا کہ اس کا مقصد مسلمانوں تک ندوۃ العلماء کے بنیادی اصولوں کی روح پہنچانا اور انھیں اعلی اقدار کی یاد دہانی کروانا ہے۔ یہ رسالہ بدلتے ہوئے سماجی حالات کے تناظر میں ندوہ کے تعلیمی منہج کی ضرورت اور تسلسل کی وکالت کرتا ہے۔ اس کے دیگر مقاصد میں مسلم کمیونٹی کے اندر اتحاد اور ہم آہنگی پیدا کرنا، علوم نبوی کی اشاعت، اسلامی فقہ میں گراں قدر اضافہ اور مختلف اسلامی علوم کی تحقیق شامل ہے۔ یہ رسالہ عقل، ایمان اور جدید علوم کے درمیان تطبیق پیدا کر کے قارئین کی ذہنی اور روحانی زندگی کو جلا بخشنے کی کوشش کرتا ہے تاکہ وہ دور حاضر کے تہذیبی چیلنجوں بالخصوص مغربی افکار کا مقابلہ کر سکیں۔
## علمی و تعلیمی پزیرائی
تعمیر حیات کو علمی حلقوں میں بھرپور پزیرائی ملی ہے۔ دہلی یونیورسٹی کے ڈاکٹر محمد سراج اللہ اس رسالے کی تاریخی اہمیت اور اس کے عالمی معیار کے مواد کی تعریف کرتے ہیں جو ہندوستانی مسلمانوں کے لیے عملی رہنمائی فراہم کرتا ہے۔ ڈھاکہ یونیورسٹی کے محمد یاسین اسے اسلامی بیداری میں ایک منفرد کردار کا حامل قرار دیتے ہیں۔ سراج اللہ کے مطابق رسالے کی سہل زبان اور اعلی معیار کے مضامین اس کی مقبولیت کی بڑی وجہ ہیں۔ دار العلوم دیوبند کا صحافتی منظرنامہ کے مصنف نایاب حسن قاسمی اسے عصرِ حاضر کے ممتاز رسائل میں ایک نمایاں مقام دیتے ہیں۔ پنجاب یونیورسٹی کے محمد موسی نے اس کے علمی، فکری اور اصلاحی پہلوؤں کا تجزیہ کرتے ہوئے اسے مسلم معاشرے کے تمام طبقات کے لیے یکساں مفید قرار دیا ہے۔ علی گڑھ مسلم یونیورسٹی کے محمد صہیب صدیقی اس کا موازنہ شبلی نعمانی کے الندوہ سے کرتے ہیں جبکہ کلکتہ یونیورسٹی کے عبید الرحمن کے نزدیک یہ رسالہ سائنسی اور ادبی پہلوؤں کو یکجا کر کے کامیاب صحافت کی بہترین مثال پیش کرتا ہے۔
## مزید دیکھیے
* دار العلوم ندوۃ العلماء
* علم الکلام (کتاب)
* سیرت النبی (کتاب)
* تحریک ندوۃ العلماء
* الکلام
## حوالہ جات

زمرہ:اردو کتب
زمرہ:اسلامی رسالے
زمرہ:اسلامی کتب
زمرہ:1963ء سے شائع ہونے والے رسالے
زمرہ:اردو زبان میں رسالے